钦定古今图书集成/明伦汇编/氏族典/第395卷 > 李好文
## 钦定古今图书集成/明伦汇编/氏族典/第395卷 > 李好文

按《元史李好文传》：“好文，字惟中，大名之东明人。登至
治元年进士第，授大名路濬州判官，入为翰林国史
院编修官。泰定四年，除太常博士，拜监察御史，录囚
河东，有李拜拜者，杀人，而行凶之仗不明，凡十四年
不决。好文曰：‘岂有不决之狱，如是其久乎’？立出之。王
傅撒都剌以足蹋人而死，众曰：‘杀人非刃，当杖之’。好”
文曰：“怙势杀人，甚于用刃，况因有所求而杀之，其情
为尢重。”乃置之死，河东为之震肃。至正元年，除国子
祭酒。三年，为同知太常礼仪院事。帝之亲祀也，至宁，
宗室遣阿鲁问曰：“兄拜弟可乎？”好文对曰：“为人后者，
为之子也。”帝遂拜。由是，每亲祀，必命好文摄礼仪使。
九年，帝开端本堂，命皇太子入学，命好文以翰林学
士兼谕德。好文为书十一卷，名曰《端本堂经训要义》，
奉表以进。又集帝王故事，总百有六篇，又为书名曰
《大宝录》，曰《大宝龟鉴》，皆录以进焉。久之，升翰林学士
承旨。十六年，复上书皇太子，皇太子深敬礼而嘉纳
之。后屡引年乞致仕，辞至再三，遂拜光禄大夫、河南
行省平章政事，仍以翰林学士承旨、一品禄终其身。